Ny fomba nahitana azy tamin’ny fotoana nanaovana fanadihadiana tany amin’ny lisea, noho ny fahitana ny fihetsehan’i b, no nandinihana ny trangan’i d. Herinandro iray no nisehoan’ireo tranga roa ireo. Ny zava-niseho nanatona ny marary ilay olona niresahako tao amin’ny lisea, dia nanaraka azy koa aho. Maro ireo mpianatra sy mpampianatra nanao tazan-davitra avy teny amin’ny varavaran’ny efitrano fianarana. Vao mainka nihamafy ny hiakiaka nony akaiky ny marary izahay. Niresahan’ilay tompon’andraikitra izy fa tsy nanome setriny. Nomena baiko ireo tovolahy telo nitana azy haka ny kitapony sy hiantso tovovavy iray hiaraka amin’izy ireo hanatitra ny marary any an-tranony. Nihamora ny hiakiaka rehefa tafavoaka ny sekoly ary, araka ny nambaran’ireo nanatitra azy, dia efa tonga saina izy dimy minitra taorian’izay. Ny fahalalana fantatra momba ny fiainan’i d sivy volana teo ho eo, tamin’ny fotoana nihetsehan’ny aretina, no nahazoan’ny ray aman-drenin’i vola famindran-toerana tao amparafaravola, amin’ny maha mpiasam-panjakana azy ireo. Efa nihetsika aretina ity tovovavy ity ny volana desambra 2015; fanindroany ho azy io nodinihina io. Tsy nanavao azy loatra ny fiarahamonina tao amin’ity tanàna ity satria hita matetika any amin’ireo toerana fialam-boly isan-karazany izy. Manavanana azy kokoa ny miaraka amina tovolahy mpiara-mianatra aminy rehefa miala voly. Mianadahy izy ireo no iraitampo, izy no zaza voalohany. Azo lazaina ho manan-katoraka ny ray aman-dreniny raha ny trano sy ny fiara ampiasain’izy ireo no itarafana azy; olona tso-piaina anefa i d na dia masiaka fijery sy teny amam- pihetsika aza andavanandro. 2.1.1.4. Tranga fahaefatra e, 17 taona, ambatondrazaka tao am-pianarana tamina lisea miahy tena iray no nahitana ity tranga ity. Tovovavy iray, tazonina tovolahy efatra, mivalampatra ambony latabatra ao amin’ny efitrano fitsaboana miahy tena manakaiky ny sekoly no novantaninay. Izy no e mihetsika ambalavelona. Ny endrikendriky ny marary tsikaritra avy hatrany ny halavany, mirefy 1 metatra sy 70 santimetatra eo ho eo. Zarazara fihodirana, fohy volo. Akanjo mena ranoiray fohy tanana misisika amina pataloha fotsy manasa- dranjo no teny an-kodiny. Tsy misy kapa na kiraro ny tongony. Loko hiratra mipentipentina somary mavokely no mandravaka ny hohony. Ny fomba nahitana azy tomponandraikitra iray tao amin’io sekoly io no nampahafantatra ny tenanay ny fisiany tamin’ny alalan’ny finday, noho ny fifandraisana manokana misy eo aminay. Noraisina ny môtô dia novonjena ny tranga. Ny zava-niseho mikimpy ny mason’ny marary, misy ranomaso mivoaka. Miefonefona ny fiainany ampangain’ny fihetsiky ny kibony. Miezaka mihetsika izy indraindray saingy tsy afa-manoatra noho ny fitazonana azy. 2 minitra taorian’ny nahatongavanay dia niditra ny dokotera, lehilahy, manao aronakanjo fotsy sy satroka fotsy; nitrerona mafy izy sady nitefaka ny takolaka havian’ny marary. Nikofoka nitroatra ny marary fa voatazona. Nopotsipotsehin’ny dokotera ny handriny sy ny tendany sady nofafany ny ranomaso. Notsapainy ny tosidrà, dia notsindroniny avy eo ny marary. Nandritra izany rehetra izany, tsy nisy niteny ny mpanatrika fa nanara-maso ny fihetsiky ny dokotera sy ny fihetsiky ny marary no natao. Navela natory ny marary. 30 minitra taorian’izay dia nifoha ary naverina tany amin’ny efitrano fianarana. Ny fahalalana fantatra momba ny fiainan’i e mipetraka miaraka amin’ny ray aman-dreny i e ; zaza faharoa amin’ny efatra mianadahy iraitampo. Mifankahazo am-po amin’ny rahavaviny sy ny anadahiny izy; matetika no miaraka amin’ireo rehefa andro tsy fianarana. Mpianatra sady mazoto mianatra no mahay ao am-pianarana izy. Mora liana amin’ireo taranja ampianarina azy izy, indrindra indrindra ny taranja siantifika. Tsy mahay manafina hatezerana na amin’ny mpianatra tahaka azy na amin’ny mpampianatra na amin’ny ray aman-dreniny, saingy misinda ao anatin’ny fotoana fohy izany. Ny famoahan’ny vavany teny ratsy matetika no manamarika izany hatezerany izany. Tia mikasi-batana ny namany izy rehefa miresaka, na faly na tezitra manongo, mikapoka, misintontsintona, manositosika. Tsy vaovao amin’ny mpiara-mianatra aminy ny fananany aretina ambalavelona; fantatry ny tenany rahateo izany saingy tsy mbola noresahiny tamin’ny namany. Tamin’ity taona 2016 ity no nihetsika matetika ny aretiny.